Тамара СЕНЬ: — Так, вядома. Але ў нас пакуль усё застыла на стадыі падрыхтоўкі дакументаў, неабходных для правядзення аўкцыёну. Іх зборам мы ўсур’ёз заняліся мінулым жніўнем. І адразу высветлілася, што на многія будынкі сядзібнага комплексу адсутнічаюць прававызначальныя дакументы. Юрыдычна палац у нас лічыўся навучальным корпусам № 4, а руіны дык і наогул не мелі ніякага статусу. Паколькі палац з’яўляецца аб’ектам, які не выкарыстоўваецца ў гаспадарчым звароце, у нашых інтарэсах як найхутчэй надаць справе ход. Але ўжо неўзабаве мы сутыкнуліся з сур’ёзнымі бар’ерамі, якія пагэтуль не можам пераадолець. Падаецца, многія юрыдычныя моманты тут пакуль недастаткова ўрэгуляваны.